2018/0140 (COD)

KOMISSION TIEDONANTO

EUROOPAN PARLAMENTILLE



Euroopan unionin toiminnasta tehdyn sopimuksen 294 artiklan 6 kohdan mukaisesti

neuvoston kannasta Euroopan parlamentin ja neuvoston asetuksen antamiseksi sähköisistä kuljetustiedoista

(ETA:n kannalta merkityksellinen teksti)

1.Tausta

Komissio hyväksyi sähköisiä kuljetustietoja (eFTI) koskevan asetusehdotuksen 17. toukokuuta 2018 osana kolmatta ”Eurooppa liikkeellä” -pakettia. Ehdotuksen tavoitteena on vähentää hallinnollista rasitetta ja parantaa tehokkuutta liikenteen ja logistiikan alalla mahdollistamalla digitaalinen tietojenvaihto yritysten ja viranomaisten välisissä suhteissa.

Päivä, jona ehdotus on toimitettu Euroopan parlamentille ja neuvostolle (asiakirja COM(2018) 279 final – 2018/0140 COD): 17. toukokuuta 2018 Päivä, jona Euroopan talous- ja sosiaalikomitea on antanut lausuntonsa: 17. lokakuuta 2018 Päivä, jona Euroopan parlamentti on vahvistanut ensimmäisen käsittelyn kantansa: 12. maaliskuuta 2019 Päivä, jona muutettu ehdotus on toimitettu: Ei sovelleta Päivä, jona neuvoston kanta on vahvistettu: 7. huhtikuuta 2020

2.Komission ehdotuksen tavoite

Komission ehdotus on uusi lainsäädäntöaloite, jonka tavoitteena on vähentää hallinnollista rasitetta ja parantaa tehokkuutta liikennealalla luomalla edellytykset digitaaliteknologian laajemmalle käytölle talouden toimijoiden ja viranomaisten välisessä lakisääteisessä tietojenvaihdossa. Siinä vahvistetaan yhdenmukaiset vaatimukset EU:n alueella kuljetettavia tavaroita koskevien lakisääteisten tietojen vaihtamiselle sähköisessä muodossa.

Komission ehdotuksessa ei aseteta uusia tietovaatimuksia. Sen sijaan siinä vahvistetaan edellytykset, joiden täyttyessä viranomaisten on hyväksyttävä sähköisessä muodossa esitetyt tiedot. Tärkein edellytys on se, että talouden toimijat käyttävät turvallisia ja sertifioituja tieto- ja viestintäteknologiaan perustuvia alustoja esittäessään tietoja sähköisesti viranomaisille. Samalla komission ehdotuksessa edellytetään, että viranomaiset soveltavat yhteisiä sääntöjä ja menettelyjä, tekniset spesifikaatiot mukaan luettuina, käyttäessään ja käsitellessään liikenteenharjoittajien sähköisesti toimittamia tietoja. Liikenteenharjoittajat voivat käyttää näitä sähköisiä välineitä paperiasiakirjojen sijasta, mutta niillä ei velvollisuutta tehdä niin.

Uusi digitaalinen ympäristö perustuu ensisijaisesti koneiden väliseen tietojenvaihtoon, joskin ihmisen luettavissa olevia asiakirjamuotoja tuetaan edelleen sen varmistamiseksi, että viranomaiset voivat hoitaa valvontatehtävänsä kaikissa olosuhteissa.

3.Neuvoston kantaa koskevat huomautukset

Neuvoston kanta vastaa täysin Euroopan parlamentin ja neuvoston 27. marraskuuta 2019 saavuttamaa poliittista yhteisymmärrystä. Komissio kannattaa tätä yhteisymmärrystä, koska se on edelleen tiiviisti linjassa komission ehdotuksen tavoitteiden ja kaikkien niiden keskeisten säännösten kanssa, joita komissio on ehdottanut näiden tavoitteiden saavuttamisen varmistamiseksi. Neuvoston tekemillä muutoksilla pyritään selkeyttämään tai täsmentämään komission ehdotuksen säännöksiä. Tämä koskee myös tarkistuksia, jotka koskevat ehdotuksen keskeisiä osia, kuten soveltamisalaa, täytäntöönpanosäädöksillä ja delegoiduilla säädöksillä tarkemmin määriteltäviä näkökohtia, täytäntöönpanoaikaa ja tulevaa uudelleentarkastelua:

·Komission ehdotuksessa vahvistetaan tarkka ja kohdennettu soveltamisala niiden tietovaatimusten osalta, joihin asetusta sovelletaan. Näistä tietovaatimuksista on säädetty useissa tavaroiden kuljetusta unionin alueella koskevissa EU:n ja kansallisissa säädöksissä, jotka on lueteltu tai jotka oli tarkoitus luetella asetuksen liitteessä I. Neuvoston kannassa tämä kohdennettu soveltamisala on pidetty ennallaan, mutta siinä on säilytetty ainoastaan viittaukset kyseessä olevien EU:n säädösten asiaa koskeviin artikloihin ja siirretty nämä viittaukset liitteestä asetuksen artiklaosaan. Neuvosto on myös lisännyt viittauksen rautatiejärjestelmän yhteentoimivuudesta annetun direktiivin 2016/797/EU tuleviin täytäntöönpanosäädöksiin tai delegoituihin säädöksiä siltä varalta, että tällaisia säädöksiä hyväksytään tai muutetaan asetuksen soveltamisalaan kuuluvien tietovaatimusten käyttöön ottamiseksi. Asiasisällön osalta asetuksen soveltamisala säilyy muuttumattomana neuvoston kannassa, ja komissio voi hyväksyä nämä tarkistukset.

·Koska tulevan eFTI-ympäristön toteuttaminen on luonteeltaan erittäin teknistä, komission ehdotuksessa ei määritelty järjestelmän arkkitehtuurin kaikkia yksityiskohtia vaan ainoastaan sen tärkeimmät osat ja toiminnalliset vaatimukset, jotka näiden osien olisi täytettävä. Yksityiskohtaiset säännöt ja tekniset spesifikaatiot ehdotettiin hyväksyttäviksi myöhemmin komission säädöksillä, pääasiassa täytäntöönpanosäädöksillä. Komission tavoitteiden mukaisesti neuvosto lisäsi näiden sääntöjen ja teknisten spesifikaatioiden hyväksymistä koskevaa ohjeistusta, kuten sen, että komission olisi pyrittävä varmistamaan yhteisen eFTI-tietojoukon ja eFTI-tietojen osajoukkojen yhteentoimivuus kansainvälisesti tai unionin tasolla hyväksyttyjen asiaankuuluvien tietomallien kanssa, sekä sen, että eFTI-alustoille hyväksyttyjen spesifikaatioiden olisi pysyttävä mahdollisimman teknologianeutraaleina. Neuvoston kannassa on myös muutettu komissiolle annettujen valtuuksien luonnetta – täytäntöönpanovaltuuksista delegoituihin valtuuksiin – asetuksen soveltamisalaan kuuluvia lakisääteisiä tietoja vastaavan yhteisen eFTI-tietojoukon ja eFTI-tietojen osajoukkojen vahvistamiseksi. Viimeksi mainittu muutos tehtiin myös vastauksena Euroopan parlamentin kantaan, sillä parlamentti pyysi ensimmäisessä käsittelyssä lisäämään parlamentin osallistumista yksityiskohtaisten sääntöjen hyväksymiseen. Komissio tuki tätä kantaa.

·Neuvoston kannassa on myös otettu käyttöön erityiset määräajat useimpien täytäntöönpanosäädösten ja delegoitujen säädösten hyväksymiselle ja siinä on lykätty vuodella aikaa, johon mennessä jäsenvaltioiden on alettava hyväksyä talouden toimijoiden sähköisesti saataville asettamia lakisääteisiä tietoja. Tulos on kaiken kaikkiaan tasapainoinen mutta kunnianhimoinen. Se antaa kaikille sidosryhmille – komissiolle, jäsenvaltioiden viranomaisille ja yksityisen sektorin toimijoille – mahdollisuuden valmistautua tämän asetuksen mukaisiin velvoitteisiinsa ja noudattaa niitä vaaditussa ajassa.

·Neuvoston kannassa on myös määritelty yksityiskohtaisemmin neljän ja puolen vuoden kuluessa asetuksen soveltamispäivästä tehtävän asetuksen täytäntöönpanoa koskevan komission arvioinnin laajuus ja painopisteet. Komissiota pyydetään erityisesti arvioimaan mahdollisia aloitteita, joiden tavoitteena on

a) velvoittaa talouden toimijat käyttämään paperiasiakirjojen sijasta sähköisiä välineitä lakisääteisten tietojen asettamiseksi viranomaisten saataville; ja

b) lisätä yhteentoimivuutta ja yhteenliitettävyyttä eFTI-ympäristön ja niiden eri järjestelmien välillä, joita viranomaiset tällä hetkellä käyttävät lakisääteisten tietojen tallentamiseen ja käsittelyyn sellaisten EU:n liikennesäädösten nojalla, jotka eivät kuuluneet tämän asetuksen soveltamisalaan.